Теодор Траянов
Обручение

chitanka.info

Зорницата блестеше ярка

в дълбокия вълшебен свод,

лъчи събуждаха из мрака

неземен призрачен живот.

Заглъхна стъпката свенлива

на чистий ангел на нощта,

дошъл със миро да полива

на обич белите цветя.

И нейде две души обручи

трикратен херувимски звън,

към светло утренно съзвучие

поведени от девствен сън.

Но възвисиха се внезапно

незнайни черни дървеса,

над две души сълза откапна

от милостиви небеса.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.